钦定古今图书集成/明伦汇编/氏族典/第286卷 > 黄钺
## 钦定古今图书集成/明伦汇编/氏族典/第286卷 > 黄钺

按《明外史黄钺传》：“钺字叔扬，常熟人。少好学，县举贤
良，授宜章县典史。建文元年，举湖广乡试。明年赐进
士，授刑科给事中。三年丁父忧。方孝孺吊之，屏人问
曰：‘燕兵日南，苏、常、镇江，京师左辅也。君今虽去，宜有
以教我’。钺曰：‘三府唯镇江最要害，守非其人，是撤垣
而纳盗也。指挥童俊狡不可任，苏州知府姚善，忠义
激烈，有国士风。仁有馀而御下宽，恐不足定乱。然国
家大势，当守上游，兵至江南，御之无及也’。”孝孺乃因
钺附《书》于善，善得书，与钺誓死国。燕兵至江上，善受
诏统兵勤王，以书招钺。既而童俊果以镇江降燕。钺
闻国变，杜门不出。明年以户科左给事中召，半道自
投于水死。